Lene Espersen (KF), 2005-05-19:
Efter beslutningsforslaget fra Socialdemokratiet opfordres regeringen til at ændre kørekortbekendtgørelsen, således at det er en betingelse for at kunne påbegynde undervisningen hos en kørelærer, at man har bestået et grundlæggende kursus i førstehjælp.
Evnen til at yde førstehjælp kan redde liv.
Kendskab til førstehjælp er derfor relevant i mange situationer, bl.a. i forbindelse med uheld i trafikken, men også ved uheld i hjemmet, på arbejdspladsen eller andre steder.
Efter beslutningsforslaget skal man have bestået et grundlæggende kursus i førstehjælp for at kunne påbegynde undervisningen hos en kørelærer.
Grundlæggende har regeringen den opfattelse, at det centrale i køreundervisningen fortsat bør være, at eleven i forbindelse med køreundervisningen lærer at føre køretøjet på betryggende vis og herved styrker sin forståelse for de adfærdsmæssige krav, der stilles i trafikken.
Man skal også være opmærksom på, at køreundervisningen allerede i dag indeholder elementer af førstehjælp.
Siden 1998 har det været et krav, at elever, der ønsker at tage kørekort til almindelig personbil og motorcykel, både skal undervises i, hvad der kan forhindre, at en ulykke udvikler sig, og i, hvordan man skal optræde i forbindelse med et færdselsuheld.
Kørelæreren skal derudover gøre eleverne opmærksom på, at det er en god idé at deltage i et førstehjælpskursus.
Buschauffører skal som led i deres uddannelse bl.a. lære førstehjælp.
Chaufførerne skal således kunne give korrekt førstehjælp, herunder give hjertemassage, for at opnå et såkaldt blåt kvalifikationsbevis.
Taxachauffører får også kendskab til førstehjælp gennem deres uddannelse.
En person kan således kun meddeles tilladelse til at køre taxa, hvis den pågældende har gennemført et kursus og bestået en skriftlig prøve i bl.a. førstehjælp inden for de sidste 10 år.
Færdselssikkerhedskommissionen har tidligere udtalt, at det vil være hensigtsmæssigt at stille krav om, at de trafikanter, der færdes mest i trafikken, erhvervschauffører med store køretøjer, skal modtage obligatorisk undervisning i færdselsrelevant førstehjælp.
Der er efterfølgende blevet nedsat en arbejdsgruppe under Rigspolitichefen, der har til opgave at overveje, om der eventuelt skal indføres krav om obligatorisk undervisning i førstehjælp til alle personer, der ønsker at tage kørekort til store køretøjer.
Jeg har fået oplyst, at arbejdsgruppen forventer at afslutte sit arbejde efter sommerferien i år.
Selv om arbejdsgruppen endnu ikke har udarbejdet en indstilling, vil jeg allerede nu gerne tilkendegive, at jeg umiddelbart vil se positivt på en eventuel anbefaling fra arbejdsgruppen om at indføre krav om obligatorisk førstehjælpskursus i forbindelse med erhvervelse af kørekort til store køretøjer.
Socialdemokratiets forslag går imidlertid meget længere end det.
Som jeg nævnte indledningsvis, er forslaget efter regeringens opfattelse meget vidtgående.
Man bør for det første tage i betragtning, at køreskoleelever med et alternativt skoleforløb eller med såkaldt differentierede indlæringsmæssige kompetencer muligvis vil have vanskeligt ved at bestå et kursus i grundlæggende førstehjælp, uden at dette altid er ensbetydende med, at disse elever ikke vil kunne bestå en teoretisk og praktisk køreprøve og på fuldt betryggende vis færdes i trafikken.
Hvis det fremsatte forslag vedtages, vil disse elever få sværere ved at tage kørekort til almindelig bil eller motorcykel, uden at det skyldes manglende praktiske eller teoretiske færdigheder.
Det må for det andet tages i betragtning, at køreskoleundervisningen i forvejen er meget tidkrævende.
Hvis der indføres krav om, at man skal have bestået en prøve i grundlæggende førstehjælp, vil personer, der ønsker at tage kørekort, blive stillet over for endnu et tidkrævende undervisningsforløb i tillæg til de omfattende krav, der allerede i dag stilles for at kunne tage et kørekort.
Det vil kunne opfattes som urimeligt, ikke mindst hvis man ikke samtidig kan påvise, at indførelsen af kravet om førstehjælp vil have en positiv færdselssikkerhedsmæssig effekt i forholdet til antallet af dræbte og tilskadekomne i trafikken, og det kan man ikke, endnu i hvert fald.
Jeg kan imidlertid fortælle, at ASF-Dansk Folkehjælp og Dansk Kørelærerunion i samarbejde med Fyns Amt har lanceret et pilotprojekt med navnet »Intet Kørekort – Uden Førstehjælp«.
I perioden fra den 1. januar til den 31. december 2005 får alle køreelever i Fyns Amt tilbudt et gratis førstehjælpskursus på 6 timer i forbindelse med deres køreundervisning.
Formålet med projektet er bl.a. at afdække, om det er fornuftigt at koble erhvervelsen af kørekort sammen med et førstehjælpskursus, herunder om der vil kunne konstateres et fald i antallet af dræbte og tilskadekomne i trafikken, og om førstehjælpskurset i så fald bør være obligatorisk.
ASF-Dansk Folkehjælp har oplyst, at der vil blive udarbejdet en evalueringsrapport om projektet, som forventes at foreligge i april 2006.
Jeg synes, at man bør afvente resultatet af dette pilotprojekt.
Viser det sig, at projektet har en positiv indflydelse på færdselssikkerheden, vil jeg gerne overveje, om ordningen eller dele af den skal gøres obligatorisk.
Jeg vil i øvrigt gerne gentage, at regeringen naturligvis generelt kan støtte, at kendskabet til førstehjælp udbredes i Danmark.
Det er regeringens opfattelse, at der på dette punkt bør sættes ind bredt og på et tidligt tidspunkt, nemlig allerede i folkeskolen.
Jeg har af undervisningsministeren fået oplyst, at læseplanen og undervisningsvejledningen for det obligatoriske emne færdselslære for tiden er under revision, og at emnet fremover vil indeholde elementer af førstehjælpsundervisning.
Formålet med førstehjælpsundervisning i folkeskolen er at gøre eleverne bevidste om nødvendigheden af at kunne hjælpe andre og sig selv, hvis et uheld skulle indtræde.
Førstehjælpsundervisningen skal indgå i emnet færdselslære fra 1. til og med 9. klasse og skal primært være rettet mod ulykker i trafikken.
Undervisningen skal i sagens natur tilrettelægges i forhold til, hvad eleverne kan overskue og magte på de forskellige klassetrin.
Undervisningen af de yngste elever vil omfatte de grundlæggende forholdsregler i forbindelse med tilskadekomst, mens undervisningen af de ældre elever vil indebære, at eleverne lærer at handle mere direkte i forhold til tilskadekomne og i forhold til ulykkessituationer, herunder f.eks. standsning af ulykker, sikkerhed i at anvende aflåst sideleje og kendskab til livreddende førstehjælp.
Lad mig afslutningsvis gentage, at regeringen er enig i, at kendskab til førstehjælp er vigtigt.
Jeg synes derfor, at det er meget positivt, at folkeskolens indsats i forhold til førstehjælpsundervisning nu styrkes.
Det er efter min opfattelse vigtigt at bemærke, at fokus i undervisningen netop vil blive rettet mod ulykker i trafikken og mod alle trafikanter, dvs. også dem, der ikke har behov for kørekort til bil eller motorcykel.
Regeringen kan derfor ikke støtte forslaget på nuværende tidspunkt.